Altai-krai (Russies: Алта́йский край, Altaiski krai) is ’n deelgebied van Rusland. Dit lê in die Siberiese Federale Distrik en die hoofstad is Barnaoel. Die krai grens aan Kazachstan, Nowosibirsk-oblast, Kemerowo-oblast en die Republiek van Altai. Beenstukke van die Denisova-hominien is in die Denisova-grot in Altai-krai ontdek. Die gebied was deel van ’n groot kruispad in die antieke wêreld. Verskeie nomadiese stamme het tydens tydperke van migrasie deur die gebied getrek en tekens is op argeologiese terreine gevind dat antieke mense hier gewoon het. Die Altaivolk is ’n Turkse volk wat aanvanklik nomadies was en tot die 2de millennium v.C. terugstrek, en waarvan sommige lede hier kom woon het. Die gebied is beheer deur die Xiongnu-ryk (209 v.C. - 93 n.C.), Rouran-khaganaat (330-555), Mongoolse Ryk (1206-1368), Goue Horde, Noord-Yuan (1368-1691) en Zunghar-khanaat (1634-1758). Ná die Russiese Rewolusie en die opkoms van die Russiese Sosialistiese Federale Sowjetrepubliek het die beleid van oorlogskommunisme ook in die Altai-krai gegeld en die inkomste van baie boere geraak.